**BESZÁMOLÓ AZ ELTE TTK HÖK**

**2014. évi költségvetéséről**

Az EHÖK jóváhagyásával az ELTE TTK HÖK **14 613 000** forintot fordíthatott saját működésére.

**Költségtípusok szerinti lebontás:**

|  |  |  |
| --- | --- | --- |
| Költségvetési sor | Tervezet | Felhasznált |
| **Rendezvények** | 4 678 000 Ft | 2 487 210 Ft |
| **Gólyatáborok** | 4 495 000 Ft | 4 508 500 Ft |
| **Nyomda** | 2 070 000 Ft | 1 745 468 Ft |
| **Szervezetfejlesztés** | 1 720 000 Ft | 1 429 616 Ft |
| **PR** | 300 000 Ft | 1 532 348 Ft |
| **Irodafenntartás** | 800 000 Ft | 586 204 Ft |
| **Tudomány és sport tevékenyég** | 550 000 Ft | 0 Ft |
| **Összeg** | **14 613 000 Ft** | **12 289 346 Ft** |
| **Maradvány** | - | 2 323 654 Ft |

**Költségtípusok részletes kifejtése:**

1. **Rendezvények**

* LEN

A Lágymányosi Eötvös Napok, azaz a LEN az év legnagyobb ingyenes rendezvénye. Tavaly a rendezvény ismételten 4 napos volt, melyen több mit tízezren vettek részt. A rendezvényt több hét előkészületi munka előzött meg. Programok négy helyszínen voltak: Kis sátor, Nagy sátor, Karaoke sátor és Civil falu. A programok sokszínűek voltak: szakmai beszélgetések, egyesületi előadások, sport programok és esténként zenés-táncos rendezvények, élőzenés fellépések várták az ideérkezőket.

A rendezvény megszervezésére a TTK HÖK 2 092 000 Ft támogatást nyújtott.

* EFOTT

2014 júliusában az ország legnagyobb egyetemistáknak szóló fesztiválján képviseltette magát a TTK HÖK a Hallgatói Alapítvánnyal karöltve, ahol a természettudományok népszerűsítését célozták meg. A részvétel költségei fedezték a sátorhelyet, a technikai igényeket, a sátor infrastruktúrát, illetve a kint lévő hallgatók (segítők, előadók) kedvezményes jegyeit.

Mindez összesen 395 210 Ft kiadást jelentett.

***A TTK HÖK a 2014. évben rendezvényekre 2 487210 Ft-ot fordított.***

1. **Gólyatáborok**

Tavaly is támogattuk elsőéves hallgatóink legerősebb, az egyetemi hallgatói életbe történő beilleszkedést segítő programjait, a gólyatáborokat. A TTK HÖK összesen 4 gólyatábort támogatott, (BöFi, GeoBio, Kémia, GyógyMatek) így az alapszakokra 2014-ben felvételt nyert hallgatók kedvezményes árakon tudtak részt venni a táborokban.

***A TTK HÖK a 2014. évben gólyatáborok támogatásra 4 508 500 Ft-ot fordított.***

1. **Nyomda**

A Tétékás Nyúz a TTK HÖK ingyenesen elvihető hetilapja, amely 1000 példányban, A/4-es méretben, színes borítóval és 20 oldal terjedelemmel jelenik meg szerdánként, félévente összesen 13 alkalommal.

Az újság egyik fő célja a hallgatók hiteles és naprakész tájékoztatása. Ennek egyik fő eszköze a számok elején olvasható elnöki beszámoló. Ebből az olvasók értesülhetnek a kari Hallgatói Önkormányzat életének kiemelkedőbb mérföldköveiről, a nagyrendezvények helyzetétől és minden őket is érintő eseményről. Az elnöki beszámoló mellett a Kari Tanács, illetve a Küldöttgyűlés aktuális ülésén történtek lényegi beszámolóját külön cikkekben is olvashatják az érdeklődők.

A tanulmányi határidők és teendők összeszedése az újságban a visszajelzések alapján nagy segítséget nyújt a hallgatók számára, a vizsgák szervezésének szabályai pedig potenciálisan az oktatói réteg felé is emlékeztetőül szolgálhatnak. Ösztöndíjakkal kapcsolatos tennivalókkal és döntésekkel foglalkozó cikkekkel szintén találkozhatnak a megfelelő időszakokban az olvasók.

A hetilap állandó rovatai között mindenki találhat kedvére valót, az újság hasábjait ajánlók, kritikák, tudósítások, interjúk, az egyetemhez köthető tudományos előadásokról és sportolási lehetőségekről szóló, illetve egyéb, tudományos és szórakoztató cikkek töltik meg.

Az őszi félév elején megjelenő a Tétékás Nyúz Gólya különszámában az elsős hallgatókat látjuk az egyetemi élet elkezdéséhez szorosan kapcsolódó fontos és hasznos információkkal. A félévek végén tudományos és kulturális különszámokban biztosítunk publikálási lehetőséget a kar hallgatói számára, hogy tudományos munkájukat, illetve egyéb, kreatív írásaikat, verseiket, novelláikat tárják hallgatótársaik szeme elé.

A megjelent lapszámok <http://issuu.com/tetekas_nyuz> honlapon is elérhetők, jelenleg készül a nyuz.elte.hu weboldal, amelyet e félév folyamán szeretnénk véglegesíteni és feltölteni tartalommal. A 49.félévfolyamban három szám (4901,4902,4909) sajnos csak online tudott megjelenni.

***A TTK HÖK a 2014. évben nyomdára 1 745 468 Ft-ot fordított.***

1. **Szervezetfejlesztés:**

Tavaly is nagy hangsúlyt fektettünk az érdekképviselet erősítésére, melynek részét képezték a különböző vezető- és önképző hétvégéken való részvétel illetve azok megszervezése.

* TTK HÖK önképző és bevonó tábor

Az ELTE TTK HÖK tavaszi önképző és bevonó rendezvénye 2014. április 15-e és 17-e között került megrendezésre. A rendezvény helyszínéül a dömsödi Dunaparti Faház Sor Üdülő szolgált 2014. április 15-17. között.

A program elsődleges célja, a HÖK és a hallgatói érdekképviselet felől érdeklődő hallgatók számára betekintési lehetőség nyújtása a HÖK és a Természettudományi karon működő további civil szervezetek munkájába a Hallgatói Önkormányzat tisztségviselőinek előadásaiban, projektmunkák keretében. Ezen túl a Hallgatói Önkormányzat tisztségviselői és képviselői számára továbbképzés szervezése, elsősorban workshopok keretén belül. A programnak 21 fő regisztrált résztvevője volt.

Tavaly az önképző- és bevonó táborra 211 265 Ft-ot költöttünk.

* Mentorrendszer

A mentorok elsőéves egyetemistákkal foglalkoznak, akiknek a gólyatábor pillanatától fogva segítenek az egyetemre történő beilleszkedésben. Feladatukat egy féléven keresztül át látják el. A mentorok több lépcsős szűrőn esnek át. A kötelező képzéseken elmélyítik tudásukat a tanulmányi ügyek, az ösztöndíjak, a külügyi lehetőségek, sportolási lehetőségek terén, illetve szituációs feladatokat oldanak meg. A mentorképzés célja emellett a mentorjelöltek számára egy olyan komplex tudásanyag átadása, mely lefedi az egyetemi élet legtöbb aspektusát. Ezáltal azok a személyek, akikből végül nem lesz mentor is profitálhatnak a részvételben, hiszen saját tanulmányaikat is megkönnyíti a megszerzett tudás. A tábor és kirándulások keretében a csapatépítésre is hangsúlyt fektetünk, így a többi szakterület hallgatóival is lehetőség nyílik a megismerkedésre. A mentorok semmiféle közvetlen pénzbeli támogatást vagy hallgatói juttatást nem kapnak tevékenységükért.

A táborokban, képzéseken való részvétel kötelező egy mentor számára, a HÖK a költségek minimalizálása érdekében vállalja a szállás és az étkeztetés költségeit olyan helyszíneken, ahol anyagilag legkedvezőbbek ezen szolgáltatások.

A 2014. évi költségvetésből 938 979 Ft-ot fordítottunk a mentorrendszerünkre.

* HÖOK Vezetőképzők, EHÖK Vezetőképző
  + *HÖOK Vezetőképző*

A TTK HÖK az országos vezetőképzőkön is konstruktívan képviselteti magát. A vezetőképzőkre fordított kiadások visszafogása végett csupán az elnökség és az aktuálisan illetékes tisztségviselők vesznek részt a képzéseken. A részvételi díjuk csökkentése miatt a TTK HÖK támogatja részvételi díjukat. A 2014-es évben megrendezésre kerülő két HÖOK vezetőképzőn képviseltette magát a TTK HÖK. Az őszi képzés díját a BGGYK HÖK állta számunkra is. A 2013-as vezetőképző díját tavaly sikerült rendezni így, ez a díj most jelenik meg a költségek között.

A HÖOK vezetőképzők részvételi díja 240 000 Ft-ba került.

* + *EHÖK vezetőképző*

A 2 év kihagyás után megrendezésre kerülő közös nyári vezetőképzőn is részt vettünk, mely Veszprémben került megszervezésre. A programok délelőtt mindenkinek szóló plenáris előadásokból, délutánok pedig kiscsoportos szekciófoglalkozásokból álltak. Ezen vezetőképző részvételi díját az ELTE HÖK fizette, nekünk az utazási díjat kellett fizetni, ami 39 372 Ft volt.

**A TTK HÖK 2014. évben szervezetfejlesztésre 1 429 616 Ft-ot fordított.**

1. **PR**

Ide sorolható a rendezvényekhez (gólyatábor) rendelt karszalagok költsége, ami 48 768 Ft.

Ide köthető az elsőéves hallgatók számára készítetett gólya pólók is. Sajnos többszörösen túlléptük az erre szánt keretet, ami abból fakad, hogy a pólókat 52%-os reprezentációs adó sújtotta. A pólók ára 1 386 586 Ft volt.

Emellett egy régi hagyományt élesztettünk újra. Ennek formája levélben történő köszöntés volt az ELTE TTK dékánjától és a HÖK részéről a felvételt nyert hallgatók felé, valamint szakkollégiumi tájékoztatást illetve gólyatábori információkkal szolgáltunk szak specifikusan. Igyekeztünk minden első éves hallgatót köszönteni határon innen és túl.

A levélfeladás összesen 96 994 Ft-ba került.

**A TTK HÖK 2014.évben PR tevékenységre 1 532 348 Ft-ot fordított.**

1. **Irodafenntartás:**

* Fejlesztések

A TTK HÖK-nek több éve nem volt fejlesztés célú kiadása, így számítógépes eszközparkunk rossz állapotban volt. Hogy biztosítva legyen a mindennapos működés, megrendelésre került 3db számítógép 3db billentyűzet és 3db egér összesen 316 720 Ft értékben. Tavaly nem költöttünk fénymásoló karbantartásra.

* Távközlés

Az Önkormányzat két irodájában történő munka során elengedhetetlen a távközlés. Az átlagos havidíj ~ 4500 Ft környékén alakul minden hónapban. Ez az összeg az elmúlt évekhez képest jóval alacsonyabb, majdnem a felére csökkent a távközlés díja. A telefondíj összege a 2014. évben összesen 55 204 Ft volt.

* Irodaszer, Toner

A papírok, nyomtatókban lévő tonerek, irodaszerek elengedhetetlen hozzátartozói a Hallgatói Önkormányzat működésének. Az előző évekhez képest jelentősen sikerült mérsékelni mind a papír mind a toner felhasználásunkat, köszönhetően az „újra papír” felhasználásának és az üléseink anyagainak elektronikus közzétételének. Irodaszerre és tonerre a 2014. évben összesen 214 280 Ft-ot költöttünk.

Az irodavezető önkéntesen dolgozik. Az irodák saját kezelésünkben levő termek, így bérleti díjjal nem terheltek.

**A TTK HÖK a 2014.évben irodafenntartásra 586 204 forintot fordított.**

1. **Tudomány és sporttevékenység:**

**A TTK HÖK-nek a 2014.évben nem volt ilyen jellegű kiadása.**

**Maradvány / Túlköltés:**

A TTK HÖK-nek keletkezett maradványa a 2014-ik évben. Ebben közrejátszott az is, hogy a gólyabál nem került megrendezésre az őszi félévben. Ennek oka a megfelelő rendezvényes közbeszerzéses hiánya volt (bővebben olvashattok róla a 4912-es számú Tétékás Nyúzban). Nem történt anyagi költés tudományos és sporttevékenységre, viszont elveiben és hirdetési lehetőség biztosításával a TTK HÖK támogatta a rendezvények sikerességét. Emellett törekedtünk a gondos, takarékos gazdálkodásra. A TTK HÖK elnöke utalványozási jogával nem tudott élni ebben a költségvetési évben sem. A HÖK reform része az autonóm részönkormányzati gazdálkodás visszaállítása, reméljük, ez minél hamarabb megtörténik. Az év közben elkészített negyedéves beszámolók megtalálhatóak a ttkhok.elte.hu honlapon.

A költségvetés beszámolója idén az EHÖK gazdasági adminisztrációért felelős referens által készített és egyeztetett analitika alapján készült el.

Bármilyen kérdés esetén keress bizalommal!

Budapest, 2015. március 02.

Horváth Tamás

Gazdasági elnökhelyettes

ELTE TTK HÖK